7 พรรคการเมือง แถลงจุดยืนก่อนเข้าประชุมสภาผู้แทนราษฎรต่อในช่วงบ่าย ย้ำ ยังคงเดินหน้าให้มีการเลือกประธานสภาผู้แทนราษฎรตามวาระ
7 พรรคการเมือง แถลงจุดยืนก่อนเข้าประชุมสภาผู้แทนราษฎรต่อในช่วงบ่าย ย้ำ ยังคงเดินหน้าให้มีการเลือกประธานสภาผู้แทนราษฎรตามวาระ พร้อมขอประชาชนร่วมสังเกตุการณ์พลตำรวจโทวิโรจน์ เปาอินทร์ หัวหน้าพรรคเพื่อไทย นำ 7 พรรคร่วมแถลงข่าวถึงการโหวตเลือกประธานสภาผู้แทนราษฎรเมื่อช่วงเช้าที่ผ่านมา ว่า ทุกคนที่ได้ติดตามการประชุมสภาผู้แทนราษฎรคงได้เห็นว่าวาระการประชุมเพื่อเลือกประธานสภาผู้แทนราษฎรและรองประธานสภาผู้แทนราษฎรคนที่ 1 และคนที่ 2 ได้มีการถกเถียงกัน และอาจจะทำให้มีการเลื่อนการประชุมในวาระดังกล่าวออกไป ซึ่งปัญหาชาติบ้านเมืองและประชาชนมีมากตลอด 5 ปีที่ผ่านมาทุกคนคงทราบกันดีอยู่แล้ว การที่สภาผู้แทนราษฎรจะเลื่อนการประชุมเพื่อเลือกประธานนั้น พรรคเพื่อไทยเห็นว่าเป็นเรื่องที่ไม่สมควร และ 7 พรรคร่วมเห็นพ้องให้ประธานสภาผู้แทนราษฎรดำเนินการในวาระที่มีการกำหนดไว้ต่อไปในช่วงบ่ายนี้ด้านนายธนาธร จึงรุ่งเรืองกิจ หัวหน้าพรรคอนาคตใหม่ กล่าวว่า แกนนำพรรคร่วมทั้ง 7 พรรค มีมติร่วมกันโดยยืนยันว่าสภาผู้แทนราษฎร มีบุคคลการที่มีความเหมาะสมและมีความพร้อมเพื่อไปเป็นประธานสภาฯ และรองประธานสภาฯ จึงไม่มีเหตุที่ต้องเลื่อนวาระดังกล่าวออกไป ซึ่งช่วงเช้าที่ผ่านมา ได้เห็นแล้วว่ามีบางพรรคต้องการเลื่อนวาระดังกล่าวออกไป ดังนั้น 7 พรรคการเมือง เห็นตรงกันว่า การเลื่อนไม่ใช่เลื่อนเพื่อแก้ปัญหาให้พรรคใดพรรคหนึ่ง และไม่ใช่เหตุอันควร เพราะประธานสภาผู้แทนราษฎรเป็นตำแหน่งที่สำคัญ จึงขอเรียกร้องไปยังประธานสภาฯ ชั่วคราว อย่าผลักดันไปสู้จุดนั้น และอย่าปิดประชุม พร้อมขอให้เป็นไปตามวาระที่ได้มีการกำหนดไว้นายสุทิน คลังแสง ส.ส.พรรคเพื่อไทย กล่าวยืนยันว่า ไม่ว่า 7 พรรคร่วมจะแพ้หรือชนะ ก็จะต้องผลักดันให้มีการเลือกประธานสภาฯ และรองประธานสภาฯ ให้ได้ พร้อมขอให้ประชาชนร่วมติดตามด้วยว่าทุกอย่างจะเดินหน้าไปได้หรือไม่